Хафез
Любима, докога ще плача?…

Превод от персийски (фарси): Йордан Милев, 1969

chitanka.info

Любима, докога ще плача? Ще се засрамиш ли най-после?

Заспи с очите ми, додето усетя любовта най-после.

И вижте: туй съм аз, целуван от слънцето на свойта обич.

Предутринната ми молитва намери отзвук тих най-после.

Ще продължаваш ли да грабиш от снопите на подлеците,

или с великодушно семе ще се посееш сам най-после?

Не знам. Но бог ме чу и скоро ми подари и двата свята —

наместо здрач поех косите на моята любов най-после.

Китайската картинна зала, аз знам, едва ли ще те вземе,

но с черните коси изваяй за мен един ескиз най-после.

Любима, ако чакаш нощем, ако от мъките не бягаш —

от край далечен ще получиш и вест за радости най-после.

Красавица като луната на колене ми дава вино,

а ти, Хафез, мъдруваш дълго! Ще се засрамиш ли най-после?

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.